Der er godt gang i værktøjet hos Liftra i Aalborg. Her producerer man specialdesignede løfte- og transportløsninger til vindmølleindustrien. Og det er der mildt sagt efterspørgsel efter. - Vi har vokset med 100 procent i USA sidste år, og vi forventer at vi stadig vil vokse i 2021, siger Per Fenger. Han er direktør hos Liftra. Og med en ny præsident bag skrivebordet i det ovale kontor i USA, ser Per Fenger ind i en fremtid, hvor Liftra kan servicere endnu flere vindmøller. - Det er klart, at med en præsident, som siger at han vil være fossilfri i 2050, er positivt for os, siger han og fortsætter: - Men jeg tror også, det har en meget stor indvirkning i resten af verden, at USA nu sender et signal om, at der skal gøres noget for den grønne omstilling. USA tilbage i Parisaftalen Derfor var det også en særlig glad direktør, der i aftes kunne følge med i Joe Bidens indsættelse, hvor han tog eden som USA's 46. præsident. - Det har vi ventet på. Vi er virkelig glade for, Biden er kommet i stedet for Trump, siger Per Fenger. Præsident Biden benyttede blandt andet sin første arbejdsdag på at underskrive den klimaaftale, kendt som Parisaftalen, som hans forgænger ellers meldte USA ud af i 2017. Selvom Liftra også havde et stort marked i USA under Trump, bliver det endnu bedre med en ny præsident. - Nu får vi  en præsident, der arbejder sammen med de enkelte stater i USA, i stedet for at modarbejde dem, og jeg tror, det kommer til at betyde rigtig meget for os, siger Liftras direktør. Flere investeringer giver nye arbejdspladser Hos Crestwing i Frederikshavn er man glad for den nye attitude i Det Hvide Hus i forhold til at satse på grønne og bæredygtige løsninger. Her laver man anlæg, der producerer bølgeenergi og ser særligt frem til flere investeringer i grøn energi. - Jeg har været rigtig glad for Bidens snak om klimaet hele tiden. Og det er klart: Vi har brug for, at USA er med i den omstilling, siger Ruth Bloom, direktør hos Crestwing. Hun lægger særligt vægt på, at flere vil investere i grøn energi, nu hvor USA er tilbage i klimakampen. - Der er rigtig mange penge, der ligger til grønne projekter, men folk er i tvivl om, hvor man ivesterer rigtigt. Og jeg tror, der bliver et momentum på den front, nu hvor USA tilbage i Parisaftalen. Hos Liftra forventer man at udvide medarbejderstaben betragteligt det næste års tid. - USA er det støste marked for os, og det er klart i vækst. Så i løbet af 2021 vil vi nok blive mellem 250 og 300 medarbejdere, lyder det fra Ruth Bloom. Se indslaget her:

Referat:
I går blev Joe Biden svoret ind som USA's 46. præsident. Og det vækker glæde i flere virksomheder i Nordjylland.